**寵物小精靈中文版命名爭議**（Pokémon Chinese translation dispute）係喺2016年寵物小精靈系列（Pokémon系列）遊戲《寵物小精靈 太陽／月亮》官方中文化嗰陣，因爲翻譯「以普代粵」而引發嘅爭議，尤其喺香港方面激起極大嘅反對浪潮。

事情經過
----

寵物小精靈系列自從1996年推出以嚟，香港一直譯成《寵物小精靈》，而台灣就譯成《神奇寶貝》，中國大陸唔同電視台喺90年代就分別由香港同台灣引進動畫，所以大陸同時有《寵物小精靈》同《神奇寶貝》、《口袋妖怪》三個名。三地都播放同出版過好多動畫、漫畫作品，入面啲譯名全部都經過日方審批，依照日方嘅指定，係官方譯名。

2016年2月底，寵物小精靈公司（The Pokémon Company）宣佈爲咗慶祝《寵物小精靈》20周年，將會喺冬季推出《寵物小精靈 太陽》同《寵物小精靈 月亮》，遊戲加入繁體中文同簡體中文版本，「統一」將Pokémon翻譯做「精靈寶可夢」。寵物小精靈公司董事石原恒和拍咗條YouTube影片，聲稱呢個決定係希望將Pokémon呢個名推廣得更加遠，又話「精靈寶可夢」呢個譯名，除咗當中嘅「寶可夢」發音同「Pokémon」相近，亦都保留咗嚟自香港舊譯名「寵物小精靈」嘅「精靈」二字，同埋嚟自台灣舊譯名「神奇寶貝」嘅「寶」字。

但係事實上，「精靈寶可夢」呢個名最早可以追溯到2011年，喺中國大陸CCTV-6播放嘅《Pokémon》電視動畫，當初負責中國電視動畫嘅導演統製張麗莉提到，因爲「寵物小精靈」同「神奇寶貝」呢兩個名喺中國大陸一早就畀人捷足先登搶咗嚟註冊，令佢哋冇得用，先喺2010年左右起過個新名。翻譯過程同結果經任天堂日方多番斟酌做最終確定。由於張麗莉團隊處理嘅係當時中國大陸入面嘅譯製問題，日方亦都冇指示佢要考慮其他漢語語言或者漢語方言嘅發音同文化，成個翻譯過程只係以普通話嘅發音出發，嚟進行構思同由日方選出定案。呢啲事實都冇喺石原恒和條片度講出嚟，批評者指責佢嘅講法同事實有出入，甚至係講大話。香港同好對《寵物小精靈》被改名表示憤怒，指出「寶可夢」嘅粵語（廣東話）發音同「Pokémon」根本唔近，認爲用廣東話做母語嘅香港地區，唔應該被基於普通話（或者同樣屬於官話規範化語言嘅國語）嘅譯名統一，要尊重本土語言嘅地位，而且呢個時候觀眾已經擔心會影響埋動畫版，影響埋小精靈嘅名；部份台灣同好亦都對「神奇寶貝」呢個名被換走表示反彈。

2016年5月10號，任天堂香港爲配合《寵物小精靈 太陽／月亮》中文版發佈，公佈頭嗰151隻小精靈嘅官方「統一」中文譯名。151隻小精靈嘅「統一」譯名以台灣傳統譯法居多，部份就以新嘅音譯代替，93隻角色唔再採用原本嘅港譯名，27隻唔再採用原本嘅台譯名，最終沿用原本港譯名嘅角色只有4隻。當中嘅代表焦點，有香港傳統譯名「比卡超」改咗做「皮卡丘」，粵語讀音就變成「粵拼：Pei⁴ Kaa¹ Jau¹」，同日文「ピカチュウ（Pikachu）」嘅音差天拱地，形同改名；亦都有啲新譯名喺粵語裏面嘅發音顯得不雅。改名嘅決定引起好多香港人反對，甚至認爲由「寶可夢」到眾多小精靈嘅名，都淨係考慮普通話或者國語，而唔考慮粤語廣東話嘅效果，係「以普代粵」——以普通話或者國語嚟取代廣東話，係語言入侵嘅問題，批評決策者唔尊重香港語文，對粵語無知但係仲咁自大，冇考慮廣東話嘅語境同文化。有文化研究評論甚至批評任天堂企圖描繪出一個假想嘅「均質華語世界」，將普通話或者國語當做係唯一合法嘅中文代表，結果等如將香港文化收編入「大中華」裏面，成爲另一種「去本土化」嘅過程，令粵語人士感到被普通話侵略。譯名調動幅度嘅對比之大，引起香港玩家不滿，要求任天堂喺小精靈嘅譯名上保留香港嘅本地特色，區分出兩種中文化版本。正如Bandai嘅《GUNDAM》系列，無論係舊作定係新作，都會分開三地嘅譯名，分別譯做《高達》（香港）、《鋼彈》（台灣）同《敢達》（中國大陸）。。

不過，任天堂表示唔會改變之前做嘅決定。《寵物小精靈 太陽／月亮》製作人增田順一接受採訪時，話希望翻譯都可以由「當地人」嚟進行，由遊戲開始，逐漸發展到動畫、電影等等其他領域都要改用「統一」譯名，改名以「還原開發者當初命名嘅原意」爲基準。

網上有啲人會認爲呢次改名行爲同「叮噹」改稱「多啦A夢」相似，將兩者攞嚟比較，借「多啦A夢」改名嘅事嚟支持「寶可夢」統一譯名。但係有批評者指出，「多啦A夢」改名後，喺粵語同普通話入面都保持發音相似，並冇「以普代粵」、唔尊重香港語言習慣嘅問題，同「寶可夢」、「皮卡丘」等等嘅「以普代粵」改名事件冇得比較。同好組織「叮噹小城」更多次發文，譴責以普通話或國語譯名取代粵語譯名嘅行爲。

造成影響
----

《寵物小精靈》嘅「統一」譯名公佈後，香港網民喺香港任天堂公司嘅Facebook洗版，反對呢次改名。愛好者亦都喺Facebook專頁上發起咗「爭取Pokémon保留各地譯名」聯署行動，希望收集簽名推翻任天堂嘅決定嚟保留原先嘅譯名，而聯署活動只係推出半日，就吸引近3000名網友畀like，同時有近千人轉載分享。批評改名嘅一方包括咗嚟自新聞界同語文界嘅公眾人士或團體，包括新聞主播伍家謙同埋語文關注團體港語學等等，認爲喺香港，要將外語譯得貼近粵語發音先至合理，如果以普通話譯名取代，會係一種「墮落」。

由於香港任天堂冇回應支持者，有20幾人發起「十萬伏特大遊行」遊行活動嚟抗議，遊行隊伍最後去咗日本駐香港總領事館遞交陳情書。

事件發酵後，任天堂表示聲稱覺得抗議嘅人帶嚟危險，可能取消首屆喺香港舉辦嘅2016小精靈國際錦標賽香港區賽事（2016 Pokémon World Championships Hong Kong Video Game National Championships），最終任天堂表態，將比賽日期由原本嘅6月9號延期到7月3號先搞。對於延期嘅事，粵語配音動畫觀眾指責任天堂「挑撥」鍾意比賽嘅人，令鍾意比賽嘅人將反對改名嘅人當做仇敵，做成「借刀分化」嘅結果。

香港賽馬會註冊嘅參賽馬匹入面，亦都有一隻叫做「比卡超」，佢其中一個馬主係東華三院執行總監蘇祐安。蘇祐安向傳媒表明堅拒將愛駒改名，而隻馬個名嘅靈感的確係取自小精靈比卡超，受訪時蘇祐安仲打咗條「十萬伏特」閃電呔嚟支持愛駒。

後續發展
----

2017年4月，手機遊戲《Pokemon GO》推出咗重大更新，只要偵測到嗰部手機使用「繁體中文（香港）」嘅語言系統，就會強制顯示成「精靈寶可夢」同「皮卡丘」等等嘅「統一」譯名，即使以往捕捉嘅精靈未改名，亦會變成新嘅中文譯名，部分遊戲對白喺粵語入面變得不文。如果玩家唔希望睇到統一譯名，就必須改咗整部手機嘅作業系統語言先得。呢次更新遭受到唔少香港玩家抗議，好多用戶喺AppStore留咗一星評分，或者喺香港版App Store嘅《Pokemon GO》留言表達不滿。

譯名被改之後，任天堂同寵物小精靈公司曾經嘗試聯合唔同公司合作，授權香港嘅品牌用小精靈肖像嚟做廣告或者包裝宣傳，同時舉辦答精靈名換獎品嘅網上遊戲活動。但係參同活動嘅香港人，絕大多數都用番「比卡超」、「伊貝」、「奇異種子」、「波波球」等等原本譯名嚟答問題，有關品牌亦都將呢啲答案視爲有效回答，可以獲獎。批評者認爲任天堂或寵物小精靈公司嘅行銷活動落得尷尬收場。

香港無綫電視翡翠台由1998年11月開始播出《寵物小精靈》，但係因為日方係都要將《寵物小精靈 太陽&月亮》電視動畫嘅字幕同配音改做官方「統一」譯名，無綫電視冇辦法同日方對譯名達成共識，從此放棄買《寵物小精靈》嘅動畫續篇。最終電視動畫變成由奇妙電視77台喺2017年12月15號起播映，動畫電影方面，就由《劇場版 寵物小精靈 就決定是你了！》開始，變成由奇妙電視旗下嘅驕陽電影發行。而華納兄弟發行嘅真人電影《POKÉMON 神探Pikachu》喺香港上映時，除咗直接採用英文「Pokémon」、「Pikachu」同「Mew 2」之外，其餘都用官方「統一」譯名。

2019年4月，趁系列新作《寶可夢 劍／盾》推出，官方再次改名，將「精靈寶可夢」嘅「精靈」二字刪走。呢次改名，並冇喺面向香港群眾嘅社交媒體上面公佈或者發表聲明，官方淨係將佢嘅facebook專頁由「精靈寶可夢　香港」改名做「寶可夢　香港」，只有訂閱者先至會收到facebook系統嘅自動通知。直至8月1號，先至喺面向大陸群眾嘅官方微博帳戶度，公佈「自2019年8月1日（星期四）起，將逐步變更『精靈寶可夢』的名稱爲『寶可夢』」。由於當初日方將個名由香港原本嘅官方譯名「寵物小精靈」改做「統一」譯名「精靈寶可夢」嗰陣，石原恒和喺YouTube影片入面聲稱係特登保留嚟自香港嘅「精靈」二字，照顧香港受眾嘅感情。今次嘅再度改名，正正係刪走石原恒和聲稱係嚟自香港嘅元素，因此再度激起香港人憤怒。網民更揭發，寵物小精靈公司喺呢次再度改名嘅同時，仲將佢YouTube頻道石原恒和喺2016年2月底宣佈改名嘅影片，變咗做私人影片，令公眾無得睇返，批評官方企圖「毀屍滅跡」，唔希望觀眾翻查石原恒和當日呢番言論。

2020年3月同10月，「寶可夢」簡體官方網站同官方微博帳戶「Pokemon寶可夢」兩度公佈一啲小精靈嘅簡體譯名更改。當中嘅變更，包括迴避英文字母，以及迴避「毒、死、偷、盜、流氓」等等字眼。問題係，呢啲小精靈改名，都淨係喺簡體版本適用，繁體版本唔使改，結果係簡體版本同繁體版本並唔統一。噉做法再度引起香港網民不滿，批評官方又再一次公然講大話，指責官方連最後一個「藉口」——要「統一」華文版本名字，都俾官方自己嘅行爲篤穿。並指出除咗「故意用普通話或國語嘅譯名取代粵語譯名」呢個講法之外，再冇其他理由可以唔自相矛盾噉解釋官方嘅行爲，斥責官方係明顯嘅語言入侵。

此外，任天堂同Game Freak等公司，喺「寵物小精靈」改名事件後，連其他遊戲亦都越嚟越以普通話或者國語嘅譯名，去取代原本通行嘅粵語譯名，包括將「瑪利奧」、「龍王」等原來譯名，更改做違反粵語嘅「瑪利歐」、「庫巴」等等，亦都令香港人不滿，抨擊佢哋「肆無忌憚噉一次又一次向粵譯開槍」，香港人亦普遍淨係會用舊譯名，唔會用「新」譯名。

睇埋
--

* 母語教學
* 推普
* 普教中爭議
* 語言權利
* 廣州撐粵語行動

攷
-

1. 1 2  末日幽靈 (2016-06-24), 〈皮卡丘喚起港譯問題嗎？〉, *Game Weekly*,第854號, pp. 72–73
2. 1 2 3  一群《寵物小精靈》粵語配音動畫愛好者 (2016-06-02). 〈一群粵語配音動畫觀眾對《寵物小精靈》近日譯名爭議的聲明〉. 《HKDoujin 香港同人》 (中文). 喺2016-06-02搵到.`{{cite news}}`: CS1 maint: url-status (link)
3. ↑  KEN (2016-02-26). 〈《神奇寶貝》遊戲首度推出繁體中文版！3DS《精靈寶可夢 太陽 / 月亮》新作曝光〉 (中文). 巴哈姆特電玩資訊站. 原先內容歸檔喺2019-05-17. 喺2019-05-17搵到.
4. ↑  〈香港玩家因《神奇宝貝》更名竟要訴諸日本領事館?〉. 《搜狐》 (中文). 2016-05-31. 原先內容歸檔喺2019-05-17. 喺2019-04-22搵到.
5. ↑  〈全球化的浪潮洗刷了在地化，讓神奇寶貝變成「精靈寶可夢」〉. 《The News Lens 關鍵評論網》 (中文). 2016-03-03. 原先內容歸檔喺2019-05-17. 喺2019-04-22搵到.
6. 1 2 3 4  星河千帆 (2016-02-28). 〈《任天堂早已定下「寶可夢」　扮關心香港卻以普代粵》〉 (中文). 原先內容歸檔喺2019-04-22. 喺2019-04-22搵到.
7. 1 2  鄭立 (2016-05-07). 〈《從多啦Ａ夢到精靈寶可夢》〉 (中文). 原先內容歸檔喺2016-05-17. 喺2016-05-07搵到.
8. ↑  〈寶可夢新譯名又來摧毀童年！比雕變成「大比鳥」〉. 《自由時報》 (中文). 2016-05-12. 喺2018-05-19搵到.`{{cite web}}`: CS1 maint: url-status (link)
9. ↑  〈公開『ポケットモンスター 赤・緑』系列151隻寶可夢(Pokémon)之中文名稱〉 (中文). 任天堂香港. 2016-05-10. 原先內容歸檔喺2019-05-17. 喺2016-05-12搵到.
10. ↑  KEN (2016-05-11). 〈任天堂正式發表《精靈寶可夢 太陽 / 月亮》發售日及「赤 ‧ 綠」151 隻寶可夢中文官譯〉 (中文). 巴哈姆特電玩資訊站. 原先內容歸檔喺2019-05-17. 喺2019-05-17搵到.
11. ↑  黃君瀚 (2016-05-11). 〈乘龍→拉普拉斯　任天堂公布「初代」151隻神奇寶貝中文名〉. 《ETtoday東森新聞雲》 (中文). 歸檔時間2016-08-04. 喺2016-06-01搵到.`{{cite web}}`: CS1 maint: bot: original URL status unknown (link)
12. 1 2  萬宗綸 (2016-06-13). 〈當「皮卡丘」入侵香港：譯名在地化之爭〉. 《轉角國際》 (中文). 聯合報. 原先內容歸檔喺2019-05-17. 喺2019-04-22搵到.
13. ↑  〈任天堂公佈新遊戲細節　比卡超 → 皮卡丘 FB遭洗版〉 (中文). 立場新聞. 2016-05-11. 原先內容歸檔喺2019-05-17. 喺2016-05-11搵到.
14. ↑  〈新旧译名争议不断 香港玩家请愿将皮卡丘改回比卡超〉. 《新浪》 (中文). 2016-05-30. 原先內容歸檔喺2019-05-17. 喺2019-04-22搵到.
15. ↑  KEN; 犬拓 (2016-06-12). 〈任天堂正式發表《精靈寶可夢 太陽 / 月亮》發售日及「赤 ‧ 綠」151 隻寶可夢中文官譯〉 (中文). 巴哈姆特電玩資訊站. 原先內容歸檔喺2019-05-17. 喺2019-05-17搵到.
16. 1 2 3 4 5  星河千帆 (2021-03-04). 〈《「小精靈」粵譯淪陷五周年回首》〉 (中文). 原先內容歸檔喺2021-03-04. 喺2021-03-04搵到.、星河千帆 (2021-02-28). 〈《「寵物小精靈」粵譯淪陷五周年回首》〉 (中文). 原先內容歸檔喺2021-02-28. 喺2021-02-28搵到.
17. ↑  曾向銓; 黎靜珊 (2016-02-27). 〈【童年大崩壞】寵物小精靈正式改名「精靈寶可夢」〉. 《香港01》 (中文). 原先內容歸檔喺2019-04-24. 喺2019-04-22搵到.
18. ↑  〈網民熱話：寵物小精靈改名　聯署救比卡超〉. 《東方日報》 (中文). 2016-03-02. 原先內容歸檔喺2019-04-24. 喺2019-04-24搵到.
19. ↑  伍家謙 (2016-05-15). 〈Sunday Fever：來談談繙譯吧！〉. 《蘋果日報》 (中文). 原著喺2021-03-17歸檔. 喺2016-05-15搵到.
20. ↑  周之鼎 (2016-05-31). 〈香港粉絲抗議神奇寶貝改名 上街頭要日本領事館給交代〉. 《ETtoday新聞雲》 (中文). 原先內容歸檔喺2019-04-24. 喺2019-04-24搵到.
21. ↑  〈皮卡丘？比卡超？卡通人物译名在香港惹争议〉. 《BBC 中文网》 (中文). 2016-05-31. 原先內容歸檔喺2019-04-24. 喺2019-04-24搵到.
22. ↑  FoxJR (2016-05-30). 〈香港玩家请愿将皮卡丘改回比卡超 任天堂果断否决〉 (中文). 游民星空. 原先內容歸檔喺2019-05-17. 喺2019-05-17搵到.
23. ↑  观海 (2016-06-01). 〈香港"皮卡丘改回比卡超"事件矛盾升级 国际赛事或取消〉 (中文). 游民星空. 原著喺2019-05-17歸檔. 喺2019-05-17搵到.
24. ↑  "2016 Pokémon World Championships Hong Kong Video Game National Championships" (中文). 任天堂香港. 2016-06-15. 原先內容歸檔喺2019-05-17. 喺2019-05-17搵到.
25. ↑  路易基 (2016-06-02). 〈《精灵宝可梦》香港国际电玩赛确认延期〉 (中文). 游民星空. 原先內容歸檔喺2019-05-17. 喺2019-05-17搵到.
26. ↑  〈中環出更：「比卡超」主人 愛駒絕不改名〉. 《東方日報》 (中文). 2016-06-10. 原先內容歸檔喺2016-08-15. 喺2077-07-22搵到. `{{cite news}}`: Check date values in: `|accessdate=` (help)
27. ↑  HKDoujin 香港同人 (2017-04-10). 〈Pokemon GO更新 中文玩家被迫轉玩「寶可夢」〉. 《HKDoujin 香港同人》 (中文). 喺2017-04-10搵到.`{{cite news}}`: CS1 maint: url-status (link)
28. ↑  星河千帆 (2016-05-16). 〈Pokemon強推普譯 行銷活動只落得尷尬收場〉. 《HKDoujin 香港同人》 (中文). 喺2016-05-16搵到.`{{cite news}}`: CS1 maint: url-status (link)
29. ↑  向樂高 (2017-08-15). 〈日本官方統一改稱《精靈寶可夢》 無綫證實停播《寵物小精靈》〉. 《香港01》 (中文). 原先內容歸檔喺2019-05-17. 喺2019-04-22搵到.
30. 1 2  〈Pokémon 新片復活節上映　中文譯名再次辣㷫香港網民〉 (中文). 立場新聞. 2018-02-07. 原著喺2019-05-17歸檔. 喺2019-04-22搵到.
31. ↑  〈【童年回憶被毀】粵語配音版《寵物小精靈》落實改名《精靈寶可夢》〉 (中文). 蘋果日報 (香港). 2018-02-07. 原先內容歸檔喺2019-05-17. 喺2019-05-17搵到.
32. ↑  Leng Zai (2019-05-16). 〈【神探比卡超】電影小精靈譯名唔同晒？ 廣東話版配音都要「被統一」譯名〉. *UPower* (中文). 原先內容歸檔喺2020-04-01.

| * 睇
* 傾
* 改
粵語 |
| --- |
| 
* 族群
* 文字
* 各地分支
* 標準音
* 歷史
* 語法
* 音系

 |
| 

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 各地分支 | 

|  |  |
| --- | --- |
| 粵海（廣府） | 
* 廣州話（西關口音
* 西村口音）
* 香港粵語
* 澳門粵語
* 馬拉粵語
* 星加坡粵語
* 北美粵語
* 西貢粵語
* 佛山話
* 蜑家話
* 石岐話
* 沙田話
* 南海話
* 石灣話
* 九江話
* 西樵話
* 番禺話
* 順德話
* 雲浮話
* 博賀話
* 虎門話（新派）
* 龍門話
* 肇慶話
* 梧州話
* 賀州白話
* 韶關白話
* 連州白話
* 英德白話
* 樂昌白話

 |
| 邕潯 | 
* 南寧白話
* 桂平白話
* 平南白話
* 橫縣白話
* 崇左白話
* 憑祥白話
* 龍州白話
* 寧明白話
* 大新白話
* 扶綏白話
* 百色白話
* 田東白話

 |
| 莞寶 | 
* 莞城話
* 長安話
* 虎門話（舊派）
* 厚街話
* 圍頭話
* 南頭話
* 大鵬話

 |
| 四邑 | 
* 臺山話
* 司前話
* 新會話
* 恩平話
* 開平話
* 馬蘭話

 |
| 高陽 | 
* 高州白話
* 陽江話
* 茂名白話
* 陽春話
* 陽西話
* 湛江白話
* 北流上里話
* 信宜白話
* 廉江白話
* 遂溪白話

 |
| 勾漏 | 

|  |
| --- |
| 
* 連山話
* 陽山話
* 鬱林話（玉林話）
* 北流話（下里話）
* 容縣話
* 貴港話
* 桂平話
* 平南話
* 地佬話
* 石南話
* 藤縣話
* 蒙山話
* 岑溪話
* 蒼梧話
* 昭平話
* 羅秀話
* 上坊話
* 開建話
* 賀州本地話

 |
| 「 羅廣」 | 
* 羅定話
* 廣寧話
* 懷集話（下坊話）
* 四會話
* 德慶話
* 陽山話（見上）
* 連山話（見上）
* 封開話（封川話）
* 鬱南話
* 㑷古話

 |

 |
| 欽廉 | 
* 廉州話（海獺話
* 地角話
* 佤話
* 廉江海話）
* 浦北話（小江話 等）
* 靈山話
* 福旺話
* 新立話
* 欽州地區白話（欽州白話
* 防城白話
* 東興白話
* 越南芒街白話
* 靈城白話
* 浦北白話
* 北海白話）
* 河口廣話

 |
| 吳化 | 
* 吳川話
* 化州話

 |
| 桂南平話（有拗撬） | 
* 賓陽話
* 橫州話
* 南寧平話
* 百色平話

 |
| 未分片 | 
* 廣西山仔話
* 儋州話
* 東江本地話（有拗撬）
* 越南山瑤話（有拗撬）
* 邁話（有拗撬）
* 桂北平話（有拗撬）

 |

 |
| 文化藝術 | 
* 粵語白話文
* 三及第
* 粵曲
* 粵劇
* 粵謳
* 南音
* 龍舟歌
* 木魚書
* 咸水歌
* 粵語流行曲
* 粵語相聲
* 棟篤笑
* 粵語電影
* 粵語電視劇
* 粵語講古
* 粵語小說
* 粵語配音
* 粵語粗口
* 粵語保育

 |
| 相關事件 | 
* 粵語正音運動
* 廣州撐粵語行動
* 普教中爭議
* 《寵物小精靈》中文版命名爭議

 |

 |